Световен футбол > Реал Мадрид
Как един мач постави Македония на футболната карта
И трябва ли България да има стадион като “Филип II” в Скопие
Зидан: Не оставихме Юнайтед да играе
Моуриньо: Голът на Касемиро е от засада
Юнайтед погва Реал днес за Суперкупата
Почетна победа за Реал в САЩ
Тежки 90 минути за Роналдо в съда
Едно голямо събитие в изминаващата седмица отекна силно и в България не само поради факта, че се случи близо до границата. Мачът за Суперкупата на Европа между Реал (Мадрид) и Манчестър Юнайтед (2:1) привлече стотици, а може би и хиляди наши запалянковци на стадион “Филип II македонски” в Скопие.
Те видяха как един двубой, дори само един, е в състояние да постави град и дори държава на футболната карта, ако те вече не са там.
А Македония и Скопие определено не фигурираха на тази карта.
Националният отбор на страната никога не е играл на финали на голямо първенство и не се очертава да играе скоро. Клубните тимове не са били в групите на евротурнирите и не се вижда как скоро могат да се озоват там.
И ето че един от големите мачове в Европа всяка година, при това противопоставил велики и популярни клубове, докара десетки хиляди запалянковци от цял свят в забравено от футболните богове място.
Освен всичко друго събитието напомни на всички запалянковци в България, че ние нямаме такъв стадион. Следователно скоро не можем да очакваме да приемем такъв мач. Няма начин. И отново почнаха въпроси “а защо нямаме”, “кога ще имаме” и т.н. и т.н. Че дори тези питания за пореден път бяха отправени към спортния министър Красен Кралев.
В края на този материал ще отговоря от лично качество трябва ли да имаме и кога ще имаме. А междувременно ще ви разкажа какво видях и почувствах в Скопие, след като вече са минали дни и емоциите са утихнали.
Българското фенство остави отпечатък върху мача. По над 100-150 почитатели на двата отбора пътуваха организирано, че и получиха ескорт от македонската полиция от Скопие до границата. Отделно имаше още стотици със собствен транспорт. Имаше и такива, които бяха тръгнали без билети и гледаха сблъсъка от местните ресторанти.
Цял ден границата от българска страна се минаваше за час и половина-два, опашката от коли се виеше на километри. Това прави публика, на каквато все по-трудно се радват дори Левски и ЦСКА-София, какво остава за другите.
Българите се виждаха на трибуните на стадиона - имаше десетки флагове. Нашият фенклуб на Реал разпъна на трибуната с фенове на “мадридистите” огромно платно с надпис “Реал Мадрид България”.
Колкото до общата картина, на “Филип II” запалянковците на Юнайтед бяха повече от тези на еврошампиона, което не е изненада. И едва ли е утеха за тях за загубата и като цяло неубедителната игра.
Погледнат отвътре и отвън, наистина е страхотно съоръжение, макар и да е само с 33 хиляди седящи места капацитет. Когато си на трибуните изглежда, че побира поне два пъти повече.
Стълбите са много стръмни и като погледнеш надолу, чувството е като че надничаш в пропаст.
Арената се намира на 15-ина минути пеша от центъра на Скопие - в огромен парк, а от едната й страна е река Вардар. Наистина е направена модерно и според последните изисквания за такъв стадион.
Ако си фен на “червените дяволи”, има за какво да се безпокоиш, макар че от един мач или дори цяла предсезонна подготовка, не могат да се правят генерални изводи.
Жозе Моуриньо пусна в игра и трите си нови попълнения. Виктор Линдельоф имаше тежка вечер, той носи вина за първото попадение на Реал. Тепърва ще става ясно дали е добра покупка или не.
Нещо, което вече е почти ясно за Неманя Матич - в негово лице Жозе май най-накрая намери желания генерал в средата на терена.
Мениджърът бе критикуван през миналия сезон за това как прекалено много обвързва Пол Погба с дефанзивни функции, поради което французинът не може да покаже най-доброто от играта си.
И за това е рано да се коментира, но на “Филип II” срещу Реал халфът отново не показа защо доскоро бе най-скъпият футболист в света.
Ромелу Лукаку пропусна една 100-процентова възможност и вкара друга, но и от него се очаква много повече. Ясно е, че и той се нуждае от време за адаптация.
Юнайтед завърши на 6-о място във Висшата лига миналия сезон и в настоящия дори да не стане шампион, трябва задължително да подобри представянето си и като игра, и като класиране.
Еврошампионът още не е направил значим трансфер вече второ поредно лято. И не се очертава такъв, а и не е необходимо, ако се съди по мача с Юнайтед.
“Лос меренгес” взеха млади футболисти и се разделиха с Алваро Мората, който премина в Челси.
Тимът разполага с дълга резервна скамейка, на която онази вечер седеше дори Кристиано Роналдо, но това не се отрази на огневата мощ за “белите”. Така ще бъде, докато съставът разполага с играчи като Иско, Касемиро, Модрич, Кроос, Бейл…
Може ли Реал да защити титлите в Европа и Испания? Напълно способен е, въпреки че и на двата фронта ще му е тежко без нови попълнения, особено ако някои от изредените по-горе се контузят за по-дълго време.
Трябва ли да имаме такъв стадион и кога можем да го имаме?
При така поставен въпроса, отговорът е ясен: трябва. “Васил Левски” е остарял във всяко едно отношение. Не само заради привличането на такива събития, нов национален стадион е нужен.
Тук идва въпросът за цената. Инвеститор не се задава на хоризонта, поради което парите ще трябва да дойдат от държавата. А при сегашното състояние на футбола ни това ще са грешни пари. Вече дори големите имена като Холандия не могат да напълнят 43-хилядния “Васил Левски”.
По-добре тези пари да дават за клубни стадиони и школи. Защото, каквото и да си говорим, мач за Суперкупата е чудо за 2-3 дни. По-добре да присъстваш на световната футболна карта с добър национален отбор и клубове, които играят редовно в групите на евротурнирите.
А с вдигане на нивото неминуемо ще има по-голяма необходимост и повече опции от нова национална арена. Друг е въпросът доколко възможно е това да се случи в България в близко бъдеще.
Тагове: Македония, Скопие, стадион "Филип II", Реал Мадрид, Манчестър Юнайтед